CELEX: 32011D0324
Language: mt
Date: 2011-05-30 00:00:00
Title: 2011/324/UE: Deċiżjoni tal-Kunsill tat- 30 ta’ Mejju 2011 li testendi d-Deċiżjoni 2010/371/UE dwar il-konklużjoni tal-proċedura ta’ konsultazzjoni mar-Repubblika tal-Madagaskar taħt l-Artikolu 96 tal-Ftehim ta’ Sħubija AKP-UE

1.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 146/2
            
         DEĊIŻJONI TAL-KUNSILL
   tat-30 ta’ Mejju 2011
   li testendi d-Deċiżjoni 2010/371/UE dwar il-konklużjoni tal-proċedura ta’ konsultazzjoni mar-Repubblika tal-Madagaskar taħt l-Artikolu 96 tal-Ftehim ta’ Sħubija AKP-UE
   (2011/324/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, minn naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1), kif emendat l-aħħar f’Ouagadougou fit-23 ta’ Ġunju 2010 (2) (“il-Ftehim ta’ Sħubija AKP-KE”), u b’mod partikolari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqgħin fil-Kunsill, dwar il-miżuri li għandhom jittieħdu u l-proċeduri li għandhom ikunu segwiti għall-implimentazzjoni tal-Ftehim ta’ Sħubija AKP-UE (3), u b’mod partikolari l-Artikolu 3 tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-elementi essenzjali msemmija fl-Artikolu 9 tal-Ftehim ta’ Sħubija AKP-KE ġew miksura.
            
         
               (2)
            
            
               Fis-6 ta’ Lulju 2009, f’konformità mal-Artikolu 96 tal-Ftehim ta’ Sħubija AKP-UE, inbdew konsultazzjonijiet mal-Madagaskar, fil-preżenza tar-rappreżentanti tal-Grupp tal-Istati Afrikani, tal-Karibew u tal-Paċifiku (AKP), li matulhom ir-rappreżentanti tal-Awtorità Għolja ta’ Tranżizzjoni la ressqu proposti u lanqas impenji sodisfaċenti.
            
         
               (3)
            
            
               Twettqu sforzi sinifikanti permezz tal-medjazzjoni tal-Komunità għall-Iżvilupp tas-Sud Afrika (“KISD”) u tal-partiti politiċi kollha biex tinstab soluzzjoni għall-kriżi politika, u b’mod partikolari permezz tan-negozjati għall-pjan direzzjonali, propost mill-medjaturi tal-KISD, li jindika proċess tranżizzjonali konsenswali bil-ħsieb li jsiru elezzjonijiet ħielsa u kredibbli li jippermettu r-ritorn tal-ordni kostituzzjonali.
            
         
               (4)
            
            
               Madankollu, wara li għaddew 12-il xahar, l-Unjoni Ewropea jkollha tammetti li sa issa, minkejja dawn l-isforzi, dan il-pjan direzzjonali għadu ma ġiex iffirmat mill-partijiet involuti u lanqas approvat mill-KISD, mill-Unjoni Afrikana u mill-komunità internazzjonali. Dan qed jimpedixxi, bħalissa, li tiġi prevista tranżizzjoni konsenswali għar-ritorn tal-ordni kostituzzjonali, li hija essenzjali biex jiġu emendati l-miżuri xierqa li hemm fis-seħħ.
            
         
               (5)
            
            
               Il-perjodu ta’ applikazzjoni tad-Deċiżjoni tal-Kunsill 2010/371/UE (4) għandu jiskadi fis-6 ta’ Ġunju 2011. Minħabba s-sitwazzjoni deskritta hawn fuq, jeħtieġ li dan jiġi estiż b’sitt xhur, suġġett għal reviżjoni regolari matul dan il-perjodu,
            
         ADOTTA DIN ID-DEĊIŻJONI
   Artikolu 1
   Fid-Deċiżjoni 2010/371/UE, it-tieni sentenza tal-Artikolu 3 għandha tiġi sostitwita b’dan li ġej:
   “Hi għandha tibqa’ fis-seħħ sas-6 ta’ Diċembru 2011, suġġett għal reviżjoni regolari matul dan il-perjodu.”.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-30 ta’ Mejju 2011.
      
         
            Għall-Kunsill
         
         
            Il-President
         
         CSÉFALVAY Z.
      
   
   
      (1)  ĠU L 317, 15.12.2000, p. 3.
   
      (2)  ĠU L 287, 4.11.2010, p. 3.
   
      (3)  ĠU L 317, 15.12.2000, p. 376.
   
      (4)  ĠU L 169, 3.7.2010, p. 13.
   
      ANNESS
      Brussell,
      
         ABBOZZ TA' ITTRA LILL-PRESIDENT TAL-AWTORITÀ GĦOLJA TA' TRANŻIZZJONI
      
      Eċċellenza,
      L-Unjoni Ewropea tagħti importanza kbira lid-dispożizzjonijiet tal-Artikolu 9 tal-Ftehim ta’ Sħubija AKP-UE. Ir-rispett għad-drittijiet tal-bniedem, l-istituzzjonijiet demokratiċi u l-Istat tad-Dritt jikkostitwixxu elementi essenzjali tal-Ftehim ta’ Sħubija u għalhekk jiffurmaw il-bażi tar-relazzjonijiet tagħna.
      Permezz ta’ ittra ddatata s-16 ta’ Ġunju 2010, l-Unjoni Ewropea informatek bid-Deċiżjoni tagħha 2010/371/UE tas-7 ta’ Ġunju 2010 li tikkonkludi l-konsultazzjonijiet li saru b'applikazzjoni tal-Artikolu 96 tal-Ftehim ta’ Sħubija tal-AKP-UE u li tieħu “miżuri xierqa” skont l-Artikolu 96(2)(c) ta’ dan il-Ftehim.
      L-Unjoni Ewropea hija konxja li minn dik id-data saru xi sforzi mill-partiti politiċi kollha biex tinstab soluzzjoni għall-kriżi politika li laqtet lil pajjiżek. Hi tinnota b'interess kbir l-iżviluppi li saru fil-qafas tan-negozjati dwar pjan direzzjonali mfassal bil-medjazzjoni tal-Komunità għall-Iżvilupp tas-Sud Afrika, li jindika proċess ta’ tranżizzjoni konsenswali u newtrali maħsub biex jgħin lil Madagaskar joħroġ mill-kriżi, li għandu jwassal għall-organizzazzjoni ta’ elezzjonijiet ħielsa u kredibbli li jippermettu r-ritorn tal-ordni kostituzzjonali. L-UE tixtieq tisħaq l-appoġġ sħiħ tagħha għall-isforzi ta’ medjazzjoni tal-KISD.
      L-Unjoni Ewropea tinnota r-riżultat tas-Summit tal-KISD fl-20 ta’ Mejju 2011. Il-Kapijiet tal-Istati u tal-Gvernijiet iddeċidew li jsejħu, fiż-żmien l-iqsar possibbli, laqgħa tal-Partijiet kollha tal-Madakasgar sabiex jaslu għal ftehim dwar pjan direzzjonali, li jwassal għal elezzjonijiet ħielsa u kredibbli. L-UE tappella lill-partiti kollha tal-Madagaskar biex jikkooperaw bona fides ma’ dawn l-isforzi.
      L-Unjoni Ewropea hija lesta li tintensifika d-djalogu politiku mal-Madagaskar u tipprovdi appoġġ politiku u finanzjarju għal transizzjoni abbażi ta’ kunsens li tirriżulta mill-implimentazzjoni ta’ pjan direzzjonali ffirmat mill-partijiet kollha involuti u approvat mill-KISD, l-Unjoni Afrikana u l-komunità internazzjonali. L-Unjoni Ewropea tagħti importanza kbira biex tintemm il-kriżi politika li ilha għaddejja u li qed ikollha impatt ekonomiku u soċjali dejjem iżjed serju fuq il-poplu tal-Madagaskar.
      Id-Deċiżjoni 2010/371/UE tiskadi fis-6 ta’ Ġunju, 2011, u għalhekk l-Unjoni Ewropea ddeċidiet li testendi d-Deċiżjoni, iżda ser tirrieżamina din id-Deċiżjoni ladarba jiġi approvat pjan direzzjonali mill-KISD, l-Unjoni Afrikana u l-komunità internazzjonali.
      Għoddni dejjem tiegħek,
      
         
            Għall-Unjoni Ewropea